
PATVIRTINTA

Birštono savivaldybės tarybos

2014 m. sausio 24 d.

sprendimu Nr. TS-18

STATINIŲ TINKAMOS PRIEŽIŪROS TAISYKLĖS

I. BENDROSIOS NUOSTATOS
1. Statinių tinkamos priežiūros taisyklės (toliau – Taisyklės) galioja visoje Birštono savivaldybės teritorijoje. Jų privalo laikytis visi fiziniai ir juridiniai asmenys (toliau – asmenys).

2. Taisyklės yra skirtos įgyvendinti Lietuvos Respublikos vietos savivaldos įstatymo  6 straipsnio 21 punkto, Lietuvos Respublikos administracinių teisės pažeidimų kodekso 5 straipsnio nuostatas.

3. Statinių priežiūra vykdoma vadovaujantis Lietuvos Respublikos aplinkos ministro 2010 m. gruodžio 31 d. įsakymu Nr. D1-1067 patvirtintu statybos techniniu reglamentu STR 1.12.05:2010 „Privalomieji statinių (gyvenamųjų namų) naudojimo ir priežiūros reikalavimai“ (Žin., 2011, Nr. 2-66), 2004 m. birželio 21 d. įsakymu Nr. D1-347 patvirtintu statybos techniniu reglamentu STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“ (Žin., 2004, Nr. 98-3658), Lietuvos Respublikos susisiekimo ministro 2004 m. lapkričio 11 d. įsakymu Nr. 3-517 patvirtintomis Statinių, kurių naudojimo priežiūrą vykdo Susisiekimo ministerijos įgaliotos įmonės, įstaigos prie ministerijos, techninės priežiūros taisyklėmis (Žin., 2004, Nr. 167-6141), kitais galiojančiais teisės aktais ir šiomis Taisyklėmis.

4. Statinių naudotojai prižiūri ir tvarko jiems nuosavybės teise priklausančius ar Lietuvos Respublikos įstatymų, administracinių aktų, sutarčių, susitarimų ar teismo sprendimų pagrindu priskirtus ar valdomus statinius (jų dalis), Lietuvos Respublikos statybos įstatymo ir kitų įstatymų nustatyta tvarka organizuoja ir (ar) atlieka statinio techninę priežiūrą. Daugiabučių gyvenamųjų namų bendrojo naudojimo objektus prižiūri ir tvarko, statinio techninę priežiūrą atlieka bendrojo naudojimo objektų valdytojas Lietuvos Respublikos statybos įstatymo ir kitų įstatymų nustatyta tvarka.

5. Taisyklėse vartojamos sąvokos:

Bendrojo naudojimo objektų valdytojas – daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo arba kitas daugiabučio namo butų ir kitų patalpų savininkų sprendimu ir sutartimi įgaliotas asmuo, kuriam teisės aktai leidžia teikti turto administravimo paslaugas, arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

Statinio naudotojas – statinio savininkas ar kitas asmuo, kuris naudoja statinį (jo dalį) Lietuvos Respublikos įstatymų, administracinių aktų, sutarčių ar teismo sprendimų pagrindu.

Statinio naudojimo priežiūra – viešojo administravimo subjekto atliekama kontrolė, kurios tikslas – nustatyti, ar statinio techninė priežiūra atitinka Lietuvos Respublikos statybos ir kitų įstatymų bei kitų teisės aktų, taip pat normatyvinių statybos techninių dokumentų reikalavimus.

Statinio priežiūra – Lietuvos Respublikos statybos ir kitų įstatymų bei kitų teisės aktų nustatytų techninių, organizacinių ir viešojo administravimo priemonių visuma vykdant statinio techninę priežiūrą ir statinio naudojimo priežiūrą.

Statinio savininkas – asmuo, kuriam nuosavybės teise priklauso statinys.

Statinio techninė priežiūra – statinio naudotojo organizuojama Lietuvos Respublikos statybos ir kitų įstatymų bei kitų teisės aktų nustatytų techninių, organizacinių priemonių visuma, užtikrinanti Lietuvos Respublikos statybos įstatymo 4 straipsnio 1 dalyje nustatytus statinio esminius reikalavimus per visą statinio ekonomiškai pagrįstą naudojimo trukmę.

Statinys – pastatas arba inžinerinis statinys, turintis laikančiąsias konstrukcijas, kurios visos (ar jų dalis) sumontuotos statybos vietoje atliekant statybos darbus, ir kuris yra nekilnojamasis daiktas.

6. Kitas Taisyklėse vartojamas sąvokas nustato Lietuvos Respublikos statybos įstatymas, kiti įstatymai ir teisės aktai.

 

II. STATINIŲ PRIEŽIŪROS REIKALAVIMAI
7. Statinio naudotojas, bendrojo naudojimo objektų valdytojas privalo:

7.1. nuimti ir nuvalyti skelbimus nuo naudojamų ar administruojamų statinių ar jų dalių (sienų, durų, langų ir kt.);

7.2. šalinti ledą, šlapio ar sušalusio sniego ir ledo masę nuo statinių stogų, lietaus vamzdžių ir balkonų, o vykdant šiuos darbus, aptverti pavojingą teritoriją, nesugadinti komunikacijos ryšių ar elektros tinklų, apsaugos įrangos, laidų, šviestuvų, radijo ar televizijos antenų, želdinių, statinių fasadų;

7.3. neleisti įrengti išorinės reklamos, jei nepateikiamas Birštono savivaldybės administracijos išduotas ir galiojantis leidimas įrengti išorinę reklamą;

7.4. nedelsiant informuoti Birštono savivaldybės administraciją, jei asmenys įrengia išorinę reklamą, nepateikę Birštono savivaldybės administracijos išduoto ir galiojančio leidimo įrengti išorinę reklamą;

7.5. tvarkyti, valyti, remontuoti, dažyti ir prižiūrėti statinių fasadus, nuvalyti ar uždažyti grafičius, užtikrinti estetiškai tvarkingą fasadų išvaizdą;

7.6. aptverti arba kitomis priemonėmis užtikrinti, kad nebūtų galima patekti į griūvančius, nenaudojamus, avarinės būklės pastatus (atskiras jų dalis, patalpas) ar kaupti juose atliekas;

7.7. informuoti bendrojo naudojimo objektų valdytoją ir gauti daugumos statinio patalpų savininkų pritarimą, planuojant įrengti antenas, kondicionierius ar kitokią įrangą ant statinio stogo ar prie kitų jo išorinių atitvarų;

7.8. atlikti kitus tinkamą statinių priežiūrą užtikrinančius veiksmus, nustatytus Lietuvos Respublikos statybos įstatyme ir kituose teisės aktuose.

8. Draudžiama:

8.1. keisti pastatų fasadų ar jų elementų bei architektūros detalių (erkerių, balkonų, langų, durų ir panašiai) medžiagiškumą, spalvą, skaidymą be nustatyta tvarka suderinto projekto, kai toks projektas reikalingas pagal Lietuvos Respublikos įstatymus ar kitus teisės aktus;

8.2. asmenims bendrosios nuosavybės teise priklausančiame statinyje (jo dalyje) laikyti daiktus, statybines ar kitas medžiagas, jei jos trukdo kitiems asmenis naudotis jiems priklausančiomis patalpomis ar tam prieštarauja dauguma statinio ar patalpų savininkų;

8.3. bendrojo naudojimo patalpose įrengti pertvaras ar konstrukcijas, kurios nenumatytos statinio projekte.

III. BAIGIAMOSIOS NUOSTATOS

9. Taisyklių laikymosi kontrolę užtikrina Birštono savivaldybės administracijos direktorius ir jo įgalioti pareigūnai ir policijos pareigūnai.

10. Asmenys, pažeidę Taisyklių reikalavimus, atsako Lietuvos Respublikos administracinių teisės pažeidimų kodekso 161 straipsnio ir kitų įstatymų nustatyta tvarka.

